CELEX: 32008R0324
Language: el
Date: 2008-04-09 00:00:00
Title: Κανονισμός (ΕΚ) αριθ. 324/2008 της Επιτροπής, της 9ης Απριλίου 2008 , για θέσπιση αναθεωρημένων διαδικασιών διεξαγωγής των επιθεωρήσεων από την Επιτροπή στον τομέα της ασφάλειας της ναυσιπλοΐας (Κείμενο που παρουσιάζει ενδιαφέρον για τον ΕΟΧ)

10.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 98/5
            
         
      ΚΑΝΟΝΙΣΜΌΣ (ΕΚ) αριθ. 324/2008 ΤΗΣ ΕΠΙΤΡΟΠΉΣ
   
   της 9ης Απριλίου 2008
   για θέσπιση αναθεωρημένων διαδικασιών διεξαγωγής των επιθεωρήσεων από την Επιτροπή στον τομέα της ασφάλειας της ναυσιπλοΐας
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 725/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τη βελτίωση της ασφάλειας στα πλοία και στις λιμενικές εγκαταστάσεις (1), και ιδίως το άρθρο 9 παράγραφος 4,
   την οδηγία 2005/65/ΕΚ του Ευρωπαϊκού Κοινοβουλίου και του Συμβουλίου, της 26ης Οκτωβρίου 2005, σχετικά με την ενίσχυση της ασφάλειας των λιμένων (2), και ιδίως το άρθρο 13 παράγραφοι 2 και 3,
   Εκτιμώντας τα ακόλουθα:
   
               (1)
            
            
               Η Επιτροπή, προκειμένου να παρακολουθεί την εφαρμογή του κανονισμού (ΕΚ) αριθ. 725/2004 από τα κράτη μέλη, πρέπει να αρχίσει τη διεξαγωγή επιθεωρήσεων έξι μήνες μετά την έναρξη ισχύος του ανωτέρω κανονισμού. Η διοργάνωση των επιθεωρήσεων υπό την εποπτεία της Επιτροπής είναι αναγκαία για να ελέγχεται η αποτελεσματικότητα των εθνικών συστημάτων ποιοτικού ελέγχου και των μέτρων, των διαδικασιών και των διαρθρώσεων στον τομέα της ασφάλειας της ναυσιπλοΐας.
            
         
               (2)
            
            
               Σύμφωνα με το άρθρο 13 παράγραφος 3 της οδηγίας 2005/65/ΕΚ, η Επιτροπή παρακολουθεί την εφαρμογή της εν λόγω οδηγίας με τα κράτη μέλη από κοινού με τις επιθεωρήσεις που προβλέπονται στον κανονισμό (ΕΚ) αριθ. 725/2004.
            
         
               (3)
            
            
               Ο Ευρωπαϊκός Οργανισμός για την Ασφάλεια στη Θάλασσα, ο οποίος ιδρύθηκε με τον κανονισμό (ΕΚ) αριθ. 1406/2002 του Ευρωπαϊκού Κοινοβουλίου και του Συμβουλίου (3), παρέχει στην Επιτροπή τεχνική συνδρομή στην άσκηση των καθηκόντων της που αφορούν την επιθεώρηση των πλοίων, των αντίστοιχων εταιρειών και των αναγνωρισμένων οργανισμών ασφαλείας.
            
         
               (4)
            
            
               Η Επιτροπή οφείλει να συντονίζει το χρονοδιάγραμμα και την προετοιμασία των επιθεωρήσεών της με τα κράτη μέλη. Η ομάδα επιθεωρητών της Επιτροπής πρέπει να είναι σε θέση να ζητεί τη συμβολή ειδικευμένων εθνικών επιθεωρητών, εφόσον χρειάζεται.
            
         
               (5)
            
            
               Οι επιθεωρήσεις της Επιτροπής διενεργούνται σύμφωνα με προκαθορισμένη διαδικασία και με τυποποιημένη μεθοδολογία.
            
         
               (6)
            
            
               Οι ευαίσθητες πληροφορίες που αφορούν τις επιθεωρήσεις θεωρούνται ως διαβαθμισμένες.
            
         
               (7)
            
            
               Πρέπει, επομένως, να καταργηθεί ο κανονισμός (ΕΚ) αριθ. 884/2005 της Επιτροπής, της 10ης Ιουνίου 2005, για καθιέρωση διαδικασιών διεξαγωγής των επιθεωρήσεων της Επιτροπής στον τομέα της ασφάλειας της ναυσιπλοΐας (4).
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί με το άρθρο 11 παράγραφος 1 του κανονισμού (ΕΚ) αριθ. 725/2004,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΚΕΦΑΛΑΙΟ I
   ΑΝΤΙΚΕΙΜΕΝΟ ΚΑΙ ΟΡΙΣΜΟΙ
   Άρθρο 1
   Αντικείμενο
   Ο παρών κανονισμός θεσπίζει διαδικασίες διεξαγωγής των επιθεωρήσεων της Επιτροπής για την παρακολούθηση της εφαρμογής του κανονισμού (ΕΚ) αριθ. 725/2004 τόσο σε επίπεδο κάθε κράτους μέλους όσο και σε επίπεδο λιμενικών εγκαταστάσεων και των αντίστοιχων εταιρειών.
   Ο παρών κανονισμός θεσπίζει επίσης διαδικασίες για την παρακολούθηση από την Επιτροπή της εφαρμογής της οδηγίας 2005/65/ΕΚ από κοινού με τις επιθεωρήσεις σε επίπεδο κράτους μέλους και λιμενικών εγκαταστάσεων, σε σχέση με τους λιμένες όπως αυτοί ορίζονται στο άρθρο 2 σημείο 11 του παρόντος κανονισμού.
   Οι επιθεωρήσεις διενεργούνται με τρόπο διαφανή, αποτελεσματικό, εναρμονισμένο και συνεκτικό.
   Άρθρο 2
   Ορισμοί
   Για τους σκοπούς του παρόντος κανονισμού, νοούνται ως:
   
               1.
            
            
               «επιθεώρηση της Επιτροπής», η εξέταση, εκ μέρους των επιθεωρητών της Επιτροπής, των εθνικών συστημάτων ποιοτικού ελέγχου, των μέτρων, των διαδικασιών και των διαρθρώσεων στον τομέα ασφάλειας της ναυσιπλοΐας, με σκοπό να διαπιστώνεται η συμμόρφωση με τον κανονισμό (ΕΚ) αριθ. 725/2004 και η εφαρμογή της οδηγίας 2005/65/ΕΚ·
            
         
               2.
            
            
               «επιθεωρητής της Επιτροπής», ένα πρόσωπο που πληροί τα κριτήρια του άρθρου 7 και απασχολείται από την Επιτροπή ή τον Ευρωπαϊκό Οργανισμό για την Ασφάλεια στη Θάλασσα, ή ένας εθνικός επιθεωρητής εντεταλμένος από την Επιτροπή να συμμετέχει στις επιθεωρήσεις της·
            
         
               3.
            
            
               «εθνικός επιθεωρητής», ένα πρόσωπο που απασχολείται από κράτος μέλος ως επιθεωρητής ασφάλειας της ναυσιπλοΐας και το οποίο διαθέτει τα απαραίτητα προσόντα, σύμφωνα με τις απαιτήσεις του συγκεκριμένου κράτους μέλους·
            
         
               4.
            
            
               «αντικειμενικά αποδεικτικά στοιχεία», τα ποιοτικά ή ποσοτικά στοιχεία, αρχεία ή διαπιστώσεις, τα οποία αφορούν την ασφάλεια ή την ύπαρξη και εφαρμογή απαίτησης προβλεπόμενης στον κανονισμό (ΕΚ) αριθ. 725/2004 ή στην οδηγία 2005/65/ΕΚ, και στηρίζονται σε επαληθεύσιμη παρατήρηση, μέτρηση ή δοκιμή·
            
         
               5.
            
            
               «παρατήρηση», ορισμένη διαπίστωση, κατά τη διάρκεια επιθεώρησης της Επιτροπής, που τεκμηριώνεται με αντικειμενικά αποδεικτικά στοιχεία·
            
         
               6.
            
            
               «απουσία συμμόρφωσης», κατάσταση που παρατηρήθηκε, από τα αντικειμενικά αποδεικτικά στοιχεία της οποίας προκύπτει μη τήρηση απαίτησης προβλεπόμενης στον κανονισμό (ΕΚ) αριθ. 725/2004 ή στην οδηγία 2005/65/ΕΚ, για την οποία απαιτούνται διορθωτικές ενέργειες·
            
         
               7.
            
            
               «μείζονος σημασίας απουσία συμμόρφωσης», ευδιάκριτη παρατυπία που δημιουργεί σοβαρή απειλή για την ασφάλεια της ναυσιπλοΐας, για την οποία απαιτούνται άμεσες διορθωτικές ενέργειες και η οποία συμπεριλαμβάνει την έλλειψη αποτελεσματικής και συστηματικής εφαρμογής μιας απαίτησης προβλεπόμενης στον κανονισμό (ΕΚ) αριθ. 725/2004 ή στην οδηγία 2005/65/ΕΚ·
            
         
               8.
            
            
               «συντονιστικό κέντρο», ο φορέας στον οποίο κάθε κράτος μέλος αναθέτει να λειτουργεί ως σημείο επαφής με την Επιτροπή και τα άλλα κράτη μέλη και να διευκολύνει, να παρακολουθεί και να ενημερώνει για την εφαρμογή των μέτρων για την ασφάλεια στη ναυσιπλοΐα που προβλέπονται στον κανονισμό (ΕΚ) αριθ. 725/2004 και των μέτρων ασφάλειας των λιμένων που προβλέπονται στην οδηγία 2005/65/ΕΚ·
            
         
               9.
            
            
               «αντίστοιχη εταιρεία», οντότητα η οποία οφείλει να ορίσει υπεύθυνο ασφάλειας της εταιρείας, αξιωματικό ασφάλειας πλοίου ή υπεύθυνο ασφάλειας λιμενικής εγκατάστασης, ή είναι υπεύθυνη σχετικά με την εφαρμογή του σχεδίου ασφάλειας πλοίου ή του σχεδίου ασφάλειας λιμενικής εγκατάστασης, ή έχει ορισθεί από κράτος μέλος ως αναγνωρισμένος οργανισμός ασφαλείας·
            
         
               10.
            
            
               «δοκιμή», η δοκιμασία των μέτρων ασφάλειας στη ναυσιπλοΐα, κατά την οποία προσομοιώνεται η πρόθεση να διαπραχθεί ενέργεια μη σύννομη, προκειμένου να δοκιμασθεί η αποτελεσματικότητα της εφαρμογής των μέτρων ασφαλείας που έχουν ληφθεί·
            
         
               11.
            
            
               «λιμένας», η περιοχή την οποία έχει οριοθετήσει κράτος μέλος βάσει του άρθρου 2 παράγραφος 3 της οδηγίας 2005/65/ΕΚ και την οποία έχει κοινοποιήσει στην Επιτροπή βάσει του άρθρου 12 της οδηγίας αυτής.
            
         ΚΕΦΑΛΑΙΟ II
   ΓΕΝΙΚΕΣ ΑΠΑΙΤΗΣΕΙΣ
   Άρθρο 3
   Συνεργασία των κρατών μελών
   Με την επιφύλαξη των αρμοδιοτήτων της Επιτροπής, τα κράτη μέλη συνεργάζονται κατά τις επιθεωρήσεις με την Επιτροπή στην εκτέλεση των συναφών καθηκόντων της. Η συνεργασία πραγματώνεται στα στάδια της προετοιμασίας, του ελέγχου και της σύνταξης εκθέσεων.
   Άρθρο 4
   Άσκηση της δικαιοδοσίας της Επιτροπής
   1.   Κάθε κράτος μέλος διασφαλίζει ότι οι επιθεωρητές της Επιτροπής μπορούν να ασκούν τη δικαιοδοσία τους να επιθεωρούν τις δραστηριότητες ασφάλειας της ναυσιπλοΐας οποιασδήποτε αρμόδιας αρχής βάσει του κανονισμού (ΕΚ) αριθ. 725/2004 ή της οδηγίας 2005/65/ΕΚ, και οποιασδήποτε αντίστοιχης εταιρείας.
   2.   Κάθε κράτος μέλος διασφαλίζει ότι οι επιθεωρητές της Επιτροπής έχουν πρόσβαση σε όλα τα έγγραφα που αφορούν την ασφάλεια, εφόσον τα ζητήσουν, και ιδίως:
   
               α)
            
            
               στο εθνικό πρόγραμμα εφαρμογής του κανονισμού (ΕΚ) αριθ. 725/2004, το οποίο αναφέρεται στο άρθρο 9 παράγραφος 3 του εν λόγω κανονισμού·
            
         
               β)
            
            
               στα δεδομένα του συντονιστικού κέντρου και των εκθέσεων παρακολούθησης που αναφέρονται στο άρθρο 9 παράγραφος 4 του κανονισμού (ΕΚ) αριθ. 725/2004·
            
         
               γ)
            
            
               στα αποτελέσματα της παρακολούθησης από τα κράτη μέλη της εφαρμογής των σχεδίων ασφάλειας λιμένων.
            
         3.   Οπουδήποτε οι επιθεωρητές της Επιτροπής αντιμετωπίζουν δυσχέρειες στην άσκηση των καθηκόντων τους, το ενδιαφερόμενο κράτος μέλος επικουρεί την Επιτροπή με όλα τα μέσα που διαθέτει στο πλαίσιο των νόμιμων εξουσιών του για να φέρει σε πέρας τα καθήκοντά της.
   Άρθρο 5
   Συμμετοχή εθνικών επιθεωρητών στις επιθεωρήσεις της Επιτροπής
   1.   Τα κράτη μέλη μεριμνούν ώστε να είναι διαθέσιμοι στην Επιτροπή εθνικοί επιθεωρητές, ικανοί να μετέχουν στις επιθεωρήσεις της Επιτροπής, καθώς και στη σχετική προετοιμασία και σύνταξη της έκθεσης επιθεώρησης.
   2.   Οι εθνικοί εμπειρογνώμονες δεν μετέχουν σε επιθεωρήσεις της Επιτροπής στο κράτος μέλος όπου απασχολούνται.
   3.   Κάθε κράτος μέλος παρέχει στην Επιτροπή κατάλογο των εθνικών επιθεωρητών, τους οποίους μπορεί να καλέσει η Επιτροπή να συμμετάσχουν σε επιθεώρησή της.
   Ο κατάλογος αυτός ενημερώνεται κάθε έτος, τουλάχιστον πριν το τέλος Ιουνίου.
   4.   Η Επιτροπή διαβιβάζει στην επιτροπή που έχει συσταθεί βάσει του άρθρου 11 παράγραφος 1 του κανονισμού (ΕΚ) αριθ. 725/2004 (εφεξής «η επιτροπή») τους καταλόγους που αναφέρονται στο πρώτο εδάφιο της παραγράφου 3 του παρόντος άρθρου.
   5.   Όταν η Επιτροπή κρίνει ότι είναι αναγκαία η συμμετοχή εθνικού επιθεωρητή σε συγκεκριμένη επιθεώρησή της, ζητεί από τα κράτη μέλη να την πληροφορήσουν ποιοί είναι οι διαθέσιμοι εθνικοί επιθεωρητές για τη διεξαγωγή της επιθεώρησης αυτής. Κανονικά, τα αιτήματα αυτά υποβάλλονται οκτώ εβδομάδες πριν την ημερομηνία της επιθεώρησης.
   6.   Η Επιτροπή βαρύνεται, σύμφωνα με τους κοινοτικούς κανόνες, με τις δαπάνες συμμετοχής των εθνικών επιθεωρητών στις επιθεωρήσεις της Επιτροπής.
   Άρθρο 6
   Τεχνική συνδρομή του Ευρωπαϊκού Οργανισμού για την Ασφάλεια στη Θάλασσα στις επιθεωρήσεις της Επιτροπής
   Για την παροχή τεχνικής υποστήριξης στην Επιτροπή σύμφωνα με το άρθρο 2 στοιχείο β) περίπτωση iv) του κανονισμού (ΕΚ) αριθ. 1406/2002, ο Ευρωπαϊκός Οργανισμός για την Ασφάλεια στη Θάλασσα διαθέτει τεχνικούς εμπειρογνώμονες για να μετέχουν σε επιθεωρήσεις της Επιτροπής, όπως επίσης και στις συναφείς φάσεις προπαρασκευής και σύνταξης εκθέσεων.
   Άρθρο 7
   Κριτήρια προσόντων και εκπαίδευση των επιθεωρητών της Επιτροπής
   1.   Οι επιθεωρητές της Επιτροπής πρέπει να διαθέτουν τα κατάλληλα προσόντα, μεταξύ των οποίων, επαρκή θεωρητική κατάρτιση και εμπειρία στην ασφάλεια της ναυσιπλοΐας. Η εμπειρία αυτή πρέπει να περιλαμβάνει:
   
               α)
            
            
               επαρκείς γνώσεις σχετικά με την ασφάλεια της ναυσιπλοΐας και τον τρόπο εφαρμογής της στις προς εξέταση δραστηριότητες·
            
         
               β)
            
            
               επαρκή πρακτική γνώση των τεχνολογιών και των μεθόδων ασφάλειας·
            
         
               γ)
            
            
               γνώση των αρχών, διαδικασιών και μεθόδων επιθεώρησης·
            
         
               δ)
            
            
               πρακτική γνώση των προς εξέταση δραστηριοτήτων.
            
         2.   Για να κρίνονται ικανοί να διεξάγουν τις επιθεωρήσεις της Επιτροπής, οι επιθεωρητές της Επιτροπής πρέπει να έχουν εκπαιδευτεί επιτυχώς για τη διεξαγωγή τέτοιου είδους επιθεωρήσεων.
   Η απαραίτητη εκπαίδευση των εθνικών επιθεωρητών, προκειμένου αυτοί να ενεργούν ως επιθεωρητές της Επιτροπής, πρέπει να:
   
               α)
            
            
               έχει τύχει εγκρίσεως από την Επιτροπή·
            
         
               β)
            
            
               διακρίνεται σε αρχική και διαρκή·
            
         
               γ)
            
            
               εξασφαλίζει επαρκή πρότυπα επιδόσεων προκειμένου οι επιθεωρητές να μπορούν να ελέγχουν κατά πόσον τα μέτρα ασφαλείας που εφαρμόζονται είναι σύμφωνα με τον κανονισμό (ΕΚ) αριθ. 725/2004 και την οδηγία 2005/65/ΕΚ.
            
         3.   Η Επιτροπή εξασφαλίζει ότι οι επιθεωρητές της Επιτροπής πληρούν τα κριτήρια των παραγράφων 1 και 2.
   ΚΕΦΑΛΑΙΟ III
   ΔΙΑΔΙΚΑΣΙΕΣ ΔΙΕΞΑΓΩΓΗΣ ΤΩΝ ΕΠΙΘΕΩΡΗΣΕΩΝ ΤΗΣ ΕΠΙΤΡΟΠΗΣ
   Άρθρο 8
   Αναγγελία των επιθεωρήσεων
   1.   Έξι τουλάχιστον εβδομάδες πριν τη διεξαγωγή επιθεώρησης, η Επιτροπή ειδοποιεί σχετικά το συντονιστικό κέντρο του κράτους μέλους στο έδαφος του οποίου θα διεξαχθεί η επιθεώρηση. Σε εξαιρετικές περιπτώσεις, μπορεί να συντμηθεί η προθεσμία ειδοποίησης.
   Τα κράτη μέλη λαμβάνουν όλα τα αναγκαία μέτρα προκειμένου να τηρείται ο εμπιστευτικός χαρακτήρας της αναγγελίας επιθεώρησης, ώστε να μη διακυβεύεται η διαδικασία της επιθεώρησης.
   2.   Το συντονιστικό κέντρο ειδοποιείται εκ των προτέρων για την έκταση της επιθεώρησης της Επιτροπής.
   Όταν πρόκειται να υποβληθεί σε επιθεώρηση μια λιμενική εγκατάσταση, το συντονιστικό κέντρο ειδοποιείται εάν:
   
               α)
            
            
               η επιθεώρηση πρόκειται να περιλάβει και τα πλοία τα οποία βρίσκονται στη λιμενική εγκατάσταση, ή σε άλλο σημείο μέσα στο λιμένα και
            
         
               β)
            
            
               η επιθεώρηση θα περιλαμβάνει παρακολούθηση του λιμένα βάσει του άρθρου 13 παράγραφος 2 της οδηγίας 2005/65/ΕΚ.
            
         Για τους σκοπούς του ανωτέρω στοιχείου β), ως «παρακολούθηση» νοείται η επαλήθευση του ότι εφαρμόζονται οι διατάξεις της οδηγίας 2005/65/ΕΚ από τα κράτη μέλη καθώς και από τους λιμένες που βρίσκονται στην επικράτειά τους και έχουν κοινοποιηθεί στην Επιτροπή βάσει του άρθρου 12 της οδηγίας 2005/65/ΕΚ. Πιο συγκεκριμένα, ως παρακολούθηση νοείται η εξακρίβωση του ότι έχουν ληφθεί υπόψη όλες οι διατάξεις της οδηγίας 2005/65/ΕΚ κατά τη διενέργεια αξιολόγησης της ασφάλειας των λιμένων και στην κατάρτιση των σχεδίων ασφάλειας των λιμένων, καθώς και ότι τα σχετικά μέτρα που έχουν καθοριστεί με βάση τα σχέδια αυτά, συνάδουν με τις διατάξεις που έχουν θεσπιστεί βάσει του κανονισμού (ΕΚ) αριθ. 725/2004 για τις εγκαταστάσεις μέσα στους αντίστοιχους λιμένες.
   3.   Το συντονιστικό κέντρο:
   
               α)
            
            
               ενημερώνει για την επιθεώρηση τις αρμόδιες εθνικές αρχές στο κράτος μέλος·
            
         
               β)
            
            
               πληροφορεί την Επιτροπή σχετικά με τις εν λόγω αρμόδιες αρχές.
            
         4.   Το συντονιστικό κέντρο γνωστοποιεί στην Επιτροπή τουλάχιστον 24 ώρες πριν από την επιθεώρηση το όνομα του κράτους σημαίας και τον αριθμό ΔΝΟ των πλοίων που αναμένεται ότι θα βρίσκονται κατά τη διάρκεια της επιθεώρησης σε λιμενική εγκατάσταση ή λιμένα που έχει γνωστοποιηθεί βάσει του δευτέρου εδαφίου της παραγράφου 2.
   5.   Όταν το κράτος της σημαίας είναι κράτος μέλος, η Επιτροπή ενημερώνει, εφόσον είναι δυνατό, το συντονιστικό κέντρο του εν λόγω κράτους μέλους ότι ενδεχομένως το πλοίο θα επιθεωρηθεί ενώ βρίσκεται στη λιμενική εγκατάσταση.
   6.   Όταν η επιθεώρηση μιας λιμενικής εγκατάστασης σε κράτος μέλος περιλαμβάνει και επιθεώρηση πλοίου που φέρει τη σημαία του εν λόγω κράτους μέλους, το συντονιστικό κέντρο συνεργάζεται στενά με την Επιτροπή για να επιβεβαιωθεί εάν το πλοίο θα βρίσκεται στη λιμενική εγκατάσταση κατά την επιθεώρηση.
   7.   Όταν ορισμένο πλοίο, το οποίο επρόκειτο να επιθεωρηθεί, δεν είναι ελλιμενισμένο στο λιμένα κατά τη διάρκεια της επιθεώρησης της λιμενικής εγκατάστασης, η Επιτροπή και ο συντονιστής που έχει καθορισθεί βάσει του άρθρου 9 παράγραφος 3 συμφωνούν να επιθεωρηθεί άλλο πλοίο. Το πλοίο αυτό βρίσκεται ενδεχομένως σε άλλη λιμενική εγκατάσταση του λιμένα. Στις περιπτώσεις αυτές εξακολουθούν να ισχύουν οι παράγραφοι 5 και 8 του παρόντος άρθρου.
   8.   Οι επιθεωρήσεις της Επιτροπής διεξάγονται υπό την αιγίδα του κράτους μέλους της λιμενικής εγκατάστασης, το οποίο ασκεί μέτρα ελέγχου και συμμόρφωσης βάσει του κανονισμού 9 των ειδικών μέτρων για την ενίσχυση της ασφάλειας της ναυσιπλοΐας της τροποποιημένης διεθνούς σύμβασης για την ασφάλεια της ανθρώπινης ζωής στη θάλασσα, 1974, (σύμβαση SOLAS), σε περίπτωση που είτε:
   
               α)
            
            
               το κράτος σημαίας του πλοίου δεν είναι κράτος μέλος· ή
            
         
               β)
            
            
               το πλοίο δεν έχει περιληφθεί στις πληροφορίες που διαβιβάσθηκαν βάσει της παραγράφου 4 του παρόντος άρθρου.
            
         9.   Όταν το συντονιστικό κέντρο ειδοποιείται για τη διενέργεια επιθεώρησης, μπορεί να διαβιβασθεί επίσης προκαταρκτικό ερωτηματολόγιο προς συμπλήρωση από την αρμόδια αρχή ή αρχές και να ζητηθούν τα έγγραφα που αναφέρονται στο άρθρο 4 παράγραφος 2.
   Στην ειδοποίηση διευκρινίζεται επίσης η ημερομηνία μέχρι την οποία πρέπει να σταλούν στην Επιτροπή το συμπληρωμένο ερωτηματολόγιο και τα έγγραφα που αναφέρονται στο άρθρο 4 παράγραφος 2.
   Άρθρο 9
   Προετοιμασία των επιθεωρήσεων
   1.   Οι επιθεωρητές της Επιτροπής εκτελούν προπαρασκευαστικές εργασίες έτσι ώστε να εξασφαλίζεται η αποτελεσματικότητα, ακρίβεια και συνοχή των επιθεωρήσεων.
   2.   Η Επιτροπή διαβιβάζει στο συντονιστικό κέντρο τα ονοματεπώνυμα των επιθεωρητών της Επιτροπής που είναι εντεταλμένοι να διεξαγάγουν την επιθεώρηση, καθώς και άλλα χρήσιμα στοιχεία. Μεταξύ αυτών περιλαμβάνεται και εκείνο του επικεφαλής επιθεωρητού, ο οποίος είναι επιθεωρητής της Επιτροπής απασχολούμενος από αυτήν.
   3.   Για κάθε επιθεώρηση το συντονιστικό κέντρο ορίζει ένα συντονιστή, ο οποίος ρυθμίζει τα πρακτικά θέματα των συναφών προς διεξαγωγή δραστηριοτήτων επιθεώρησης. Κατά τη διάρκεια της επιθεώρησης, ο επικεφαλής είναι ο κύριος υπεύθυνος επαφής με το συντονιστή.
   Άρθρο 10
   Διεξαγωγή των επιθεωρήσεων
   1.   Για να παρακολουθείται η εφαρμογή από τα κράτη μέλη των απαιτήσεων ασφάλειας της ναυσιπλοΐας, οι οποίες προβλέπονται από τον κανονισμό (ΕΚ) αριθ. 725/2004, ακολουθείται τυποποιημένη μέθοδος.
   2.   Τα κράτη μέλη διασφαλίζουν ότι οι επιθεωρητές της Επιτροπής συνοδεύονται καθ’ όλη τη διάρκεια της επιθεώρησης.
   3.   Όταν πρόκειται να επιθεωρηθεί ένα πλοίο που βρίσκεται σε λιμενική εγκατάσταση και το κράτος της σημαίας του πλοίου δεν είναι το κράτος μέλος της λιμενικής εγκατάστασης, το κράτος μέλος της λιμενικής εγκατάστασης διασφαλίζει ότι οι επιθεωρητές της Επιτροπής συνοδεύονται κατά τη διάρκεια της επιθεώρησης από αξιωματούχο μιας αρχής, η οποία να αναφέρεται στο άρθρο 8 παράγραφος 2 του κανονισμού (ΕΚ) αριθ. 725/2004.
   4.   Οι επιθεωρητές της Επιτροπής φέρουν δελτίο ταυτότητας που τους εξουσιοδοτεί να διεξάγουν επιθεωρήσεις εξ ονόματος της Επιτροπής. Τα κράτη μέλη διασφαλίζουν ότι οι επιθεωρητές της Επιτροπής μπορούν να έχουν την απαραίτητη για την επιθεώρηση πρόσβαση σε όλους τους χώρους.
   5.   Δοκιμή μπορεί να πραγματοποιηθεί μόνον κατόπιν ειδοποίησης και σύμφωνης γνώμης του συντονιστικού κέντρου ως προς την έκταση και το σκοπό της. Το συντονιστικό κέντρο αναλαμβάνει τον τυχόν αναγκαίο συντονισμό με τις εμπλεκόμενες αρμόδιες αρχές.
   6.   Με την επιφύλαξη του άρθρου 11, οι επιθεωρητές της Επιτροπής ανακεφαλαιώνουν προφορικά και άτυπα, όταν ενδείκνυται και είναι πρακτικά εφικτό, τις επιτόπου παρατηρήσεις τους.
   Το σχετικό συντονιστικό κέντρο ενημερώνεται αμέσως για οιαδήποτε μείζονος σημασίας απουσία συμμόρφωσης προς τον κανονισμό (ΕΚ) αριθ. 725/2004 ή την οδηγία 2005/65/ΕΚ που διαπιστώθηκε σε επιθεώρηση της Επιτροπής, πριν από την ολοκλήρωση της έκθεσης επιθεώρησης σύμφωνα με το άρθρο 11 του παρόντος κανονισμού.
   Ωστόσο, εάν επιθεωρητής της Επιτροπής που διεξάγει την επιθεώρηση πλοίου διαπιστώσει μείζονος σημασίας απουσία συμμόρφωσης, η οποία επιβάλλει τη λήψη μέτρων βάσει του άρθρου 16, ο επικεφαλής επιθεωρητής ενημερώνει αμέσως το συντονιστικό κέντρο του κράτους μέλους ως κράτους του λιμένα.
   Άρθρο 11
   Έκθεση επιθεώρησης
   1.   Εντός έξι εβδομάδων από την ολοκλήρωση επιθεώρησης, η Επιτροπή διαβιβάζει έκθεση επιθεώρησης στο κράτος μέλος. Η έκθεση επιθεώρησης δύναται να περιλαμβάνει τα αποτελέσματα της παρακολούθησης του λιμένα που πραγματοποιήθηκε βάσει του άρθρου 8 παράγραφος 2 στοιχείο β).
   2.   Όταν κατά την επιθεώρηση λιμενικής εγκατάστασης επιθεωρηθεί κάποιο πλοίο, τα σχετικά τμήματα της έκθεσης επιθεώρησης που αφορούν στην επιθεώρηση του πλοίου διαβιβάζονται επίσης στο κράτος μέλος που είναι το κράτος της σημαίας, εφόσον αυτό είναι άλλο από το κράτος μέλος στο οποίο έλαβε χώρα η επιθεώρηση.
   3.   Το κράτος μέλος ενημερώνει τις οντότητες που υποβλήθηκαν σε επιθεώρηση για τις παρατηρήσεις της επιθεώρησης. Ωστόσο, αυτή καθαυτή η έκθεση επιθεώρησης δεν αποστέλλεται στις οντότητες που υποβλήθηκαν σε επιθεώρηση.
   4.   Στην έκθεση αναφέρονται λεπτομερώς οι παρατηρήσεις που προέκυψαν από την επιθεώρηση και προσδιορίζεται οποιαδήποτε απουσία συμμόρφωσης ή μείζονος σημασίας απουσία συμμόρφωσης προς τον κανονισμό (ΕΚ) αριθ. 725/2004 ή την οδηγία 2005/65/ΕΚ.
   Στην έκθεση περιλαμβάνονται ενδεχομένως συστάσεις της Επιτροπής για διορθωτικές ενέργειες.
   5.   Κατά την αξιολόγηση της εφαρμογής του κανονισμού (ΕΚ) αριθ. 725/2004 και της οδηγίας 2005/65/ΕΚ, ακολουθείται για κάθε παρατήρηση της έκθεσης η ακόλουθη κατάταξη:
   
               α)
            
            
               συμμόρφωση·
            
         
               β)
            
            
               συμμόρφωση, αλλά επιθυμητή η βελτίωση·
            
         
               γ)
            
            
               απουσία συμμόρφωσης·
            
         
               δ)
            
            
               μείζονος σημασίας απουσία συμμόρφωσης·
            
         
               ε)
            
            
               ανεφάρμοστο·
            
         
               στ)
            
            
               ανεπιβεβαίωτη.
            
         Άρθρο 12
   Απάντηση του κράτους μέλους
   1.   Εντός τριών μηνών από την ημερομηνία αποστολής της έκθεσης επιθεώρησης, το κράτος μέλος διαβιβάζει γραπτή απάντηση στην Επιτροπή σχετικά με την έκθεση, η οποία:
   
               α)
            
            
               αφορά τις παρατηρήσεις και τις συστάσεις και
            
         
               β)
            
            
               παρέχει σχέδιο δράσης, στο οποίο προδιαγράφονται οι ενέργειες και οι προθεσμίες για την αποκατάσταση των ελλείψεων που εντοπίσθηκαν.
            
         2.   Δεν απαιτείται απάντηση όταν στην έκθεση επιθεώρησης δεν έχει καταγραφεί απουσία συμμόρφωσης ή μείζονος σημασίας απουσία συμμόρφωσης προς τον κανονισμό (ΕΚ) αριθ. 725/2004 ή την οδηγία 2005/65/ΕΚ.
   Άρθρο 13
   Ενέργειες της Επιτροπής
   1.   Η Επιτροπή δύναται, αφού λάβει την απάντηση του κράτους μέλους, να προβεί σε οιαδήποτε από τις κάτωθι ενέργειες σε περίπτωση απουσίας συμμόρφωσης ή μείζονος σημασίας απουσίας συμμόρφωσης προς τον κανονισμό (ΕΚ) αριθ. 725/2004 ή την οδηγία 2005/65/ΕΚ:
   
               α)
            
            
               να υποβάλει σχόλια στο κράτος μέλος ή να ζητήσει περαιτέρω εξηγήσεις προκειμένου να διευκρινισθεί μέρος ή το σύνολο της απάντησης·
            
         
               β)
            
            
               να διεξαγάγει επιθεώρηση παρακολούθησης ή έλεγχο για να εξακριβώσει την εφαρμογή των διορθωτικών ενεργειών, με προηγούμενη ειδοποίηση δύο τουλάχιστον εβδομάδων·
            
         
               γ)
            
            
               να κινήσει κατά του ενδιαφερομένου κράτους μέλους τη διαδικασία για παράβαση.
            
         2.   Όταν πρόκειται να διεξαχθεί επιθεώρηση παρακολούθησης σε πλοίο, το κράτος μέλος που είναι το κράτος της σημαίας ενημερώνει, όπου είναι δυνατόν, την Επιτροπή ποιούς λιμένες θα προσεγγίσει το πλοίο στο μέλλον, ούτως ώστε η Επιτροπή να μπορεί να αποφασίσει πού και πότε θα διεξαγάγει την επιθεώρηση παρακολούθησης.
   ΚΕΦΑΛΑΙΟ IV
   ΓΕΝΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ
   Άρθρο 14
   Πληροφορίες ευαίσθητης φύσεως
   Με την επιφύλαξη του άρθρου 13 του κανονισμού (ΕΚ) αριθ. 725/2004 και του άρθρου 16 της οδηγίας 2005/65/ΕΚ, η Επιτροπή χειρίζεται τα ευαίσθητα στοιχεία των επιθεωρήσεων ως διαβαθμισμένες πληροφορίες.
   Άρθρο 15
   Πρόγραμμα επιθεωρήσεων της Επιτροπής
   1.   Η Επιτροπή διαβουλεύεται με την επιτροπή σχετικά με τις προτεραιότητες εφαρμογής του προγράμματος επιθεωρήσεών της.
   2.   Η Επιτροπή ενημερώνει τακτικά την επιτροπή σχετικά με την εφαρμογή του προγράμματός της επιθεωρήσεων, καθώς και για τα αποτελέσματα των επιθεωρήσεων.
   Άρθρο 16
   Ενημέρωση των κρατών μελών για τις περιπτώσεις απουσίας συμμόρφωσης μείζονος σημασίας
   Αν από επιθεώρηση προκύψει κάποια μείζονος σημασίας απουσία συμμόρφωσης προς τον κανονισμό (ΕΚ) αριθ. 725/2004 ή την οδηγία 2005/65/ΕΚ, η οποία θεωρείται ότι έχει σημαντικές επιπτώσεις στο γενικότερο επίπεδο ασφάλειας της ναυσιπλοΐας στην Κοινότητα, η Επιτροπή ενημερώνει αμέσως τα λοιπά κράτη μέλη, αφού προηγουμένως διαβιβάσει στο ενδιαφερόμενο κράτος μέλος την έκθεση επιθεώρησης.
   Μόλις αποκατασταθεί, ικανοποιητικά κατά την εκτίμηση της Επιτροπής, μια μείζονος σημασίας απουσία συμμόρφωσης που είχε κοινοποιηθεί στα λοιπά κράτη μέλη βάσει του παρόντος άρθρου, η Επιτροπή ενημερώνει αμέσως τα λοιπά κράτη μέλη.
   Άρθρο 17
   Επανεξέταση
   Η Επιτροπή επανεξετάζει σε τακτά διαστήματα το σύστημα επιθεωρήσεών της και κυρίως την αποτελεσματικότητα του συστήματος αυτού.
   Άρθρο 18
   Κατάργηση
   Ο κανονισμός (ΕΚ) αριθ. 884/2005 καταργείται.
   Άρθρο 19
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Απριλίου 2008.
      
         
            Για την Επιτροπή
         
         Jacques BARROT
         
         
            Αντιπρόεδρος
         
      
   
   
      (1)  ΕΕ L 129 της 29.4.2004, σ. 6.
   
      (2)  ΕΕ L 310 της 25.11.2005, σ. 28.
   
      (3)  ΕΕ L 208 της 5.8.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2038/2006 (ΕΕ L 394 της 30.12.2006, σ. 1).
   
      (4)  ΕΕ L 148 της 11.6.2005, σ. 25.